‘วิกรม’ทนไม่ได้ราคาอมตะฯถูกเก็บ3.7ล้านหุ้น
&nbsp;
18 ส.ค. 2554

โพสต์ทูเดย์ — ผู้บริหารบจ.ทนเห็นราคาร่วงไม่ได้ทยอยเก็บหุ้น “วิกรม”เก็บอมตะ 2 วันรวม 3.7 ล้านหุ้น ได้กำไรแล้ว 2 ล้านบาท
สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) เปิดเผยว่า นายวิกรม กรมดิษฐ์ กรรมการผู้จัดการ บริษัท อมตะ คอร์ปอเรชัน(AMATA) รายงานการได้มาหุ้น AMATA วันที่ 1 ก.พ. จำนวน 998,600 หุ้น ราคาหุ้นละ 6.76 บาท มูลค่า 6.75 ล้านบาท และวันรุ่งขึ้นซื้ออีกหุ้นละ 2,701,400 หุ้น ราคา 7.06 บาท เป็นเงิน 19.07 ล้านบาท รวมสองวันลงทุนทั้งสิ้น 25.82 ล้านบาท โดยวานนี้ราคาหุ้น AMATA ปิดที่ 7.20 บาท บวก 0.15 บาท ทำให้นายวิกรมมีกำไรจากการซื้อหุ้นครั้งนี้ประมาณ 2.18 ล้านบาท 
ด้านนายทวีฉัตร จุฬางกูร กรรมการบริษัท ไทยสตีลเคเบิล(TSC) ซื้อหุ้น TSC จำนวน 39,100 หุ้นราคาหุ้นละ 7 บาท เมื่อวันที่ 28 ม.ค.ที่ผ่านมา
สำหรับกรณีนายเศรษฐา ทวีสิน กรรมการผู้จัดการบริษัท แสนสิริ ประกาศซื้อหุ้น SIRI จากกองทุนต่างประเทศ โดยวานนี้บริษัท ได้รับแจ้งจาก Trendy Plan Investments ซึ่งเป็นผู้ถือหุ้นรายใหญ่ว่า ได้โอนหุ้น จำนวน 178,274,400 หุ้น คิดเป็น 12.09% ของทุนที่เรียกชำระแล้ว ให้แก่ Majestic Heart และ Majestic Heart ได้โอนขายหุ้นจำนวนเดียวกัน ในราคาหุ้นละ 5 บาท ให้แก่บริษัท ที.เอส. สตาร์ เป็นที่เรียบร้อยแล้วในวันที่ 2 ก.พ.ที่ผ่านมา ส่งผลให้กลุ่ม บริษัท ที.เอส.สตาร์ ซึ่งรวมนายเศรษฐาถือหุ้นเพิ่มเป็น 14.61% และกำลังเจรจาขอซื้อหุ้นล็อตโตจากต่างชาติอีกส่วนหนึ่ง 
ขณะที่ราคาหุ้น SIRI วานนี้ ผันผวน ระหว่างวันขึ้นไปสูงสุด 4.62 บาทก่อนอ่อนตัวลง 0.06 บาท ปิดที่ 4.50 บาท ส่วนการเข้าซื้อขายในตลาดหุ้นวันแรกของใบสำคัญแสดงสิทธิซื้อหุ้นบริษัทแสนสิริ(SIRIW1) ที่บริษัทแจกฟรีแก่ผู้ถือหุ้นเดิม ปิดที่ 0.73 บาท ย่อจากระหว่างวันขึ้นไปสูงสุด 0.88 บาท